***ELŐZETES RÉGÉSZETI DOKUMENTÁCIÓ***

***KOCKÁZATELEMZŐ MUNKARÉSZ***

***RFC 11 Borostyán vasúti korridor Hegyeshalom-Csorna-Porpác-Szombathely-Zalaszentiván szakaszának fejlesztése – 16 sz. vasút Hegyeshalom (kiz) Szombathely (bez) (873+53 – 974+00 hm sz.) közötti szakasz***

A

***Trenecon Kft.***

megrendelésére

készítette:

A



**MAGYAR NEMZETI MÚZEUM KÖZGYŰJTEMÉNYI KÖZPONT**

**2025**

1. Az Előzetes régészeti dokumentáció tárgya, elkészítésének célja, készítői

**1.1. Az ERD munkarész tárgya**: **RFC 11 Borostyán vasúti korridor Hegyeshalom-Csorna-Porpác-Szombathely-Zalaszentiván szakaszának fejlesztése – 16 sz. vasút Hegyeshalom (kiz) Szombathely (bez) (875+53 – 974+00 hm sz.) közötti szakasz**

**1.2. A tervezett változtatás helyszíne:** Hegyeshalom, Levél, Mosonszolnok, Jánossomorja, Bősárkány, Csorna, Szilsárkány, Sopronnémeti, Szil, Magyarkeresztúr, Zsebeháza, Vadosfa, Beled és Csánig (Győr-Moson-Sopron vármegye), Répcelak, Nick, Vámoscsalád, Vasegerszeg, Hegyfalu, Pósfa, Szeleste, Ölbő, Csénye, Bögöt, Porpác, Vép és Szombathely (Vas vármegye) települések közigazgatási területén

**1.3. Az ERD munkarész megrendelője: *Trenecon Kft.***

**1.4.** **Az ERD munkarész megrendelésének célja:** Környezeti hatástanulmány

**1.5. Készítette:** Az ERD-t a ***Magyar Nemzeti Múzeum Közgyűjteményi Központ*** készítette ***a kulturális örökség védelméről szóló 2001. évi LXIV. törvény (továbbiakban: Kötv.)*** és ***a Kormány, a kulturális örökség védelmével kapcsolatos szabályokról szóló 68/2018. (IV. 9.) Kormányrendeletének (továbbiakban: Korm. R.)*** előírásai alapján.

**1.6.** A tervezett beruházás a 345/2012. (XII. 6.) Korm. rendelet 1. melléklet 2.1.2. alapján a Kormány által nemzetgazdasági szempontból kiemelt jelentőségű üggyé nyilvánított beruházás.

2. Régészeti értékvizsgálat, lelőhely-diagnosztikai vizsgálatok

Az Előzetes régészeti dokumentáció kockázatelemző munkarészének elkészítése során adattári, szakirodalmi, valamint térképészeti adatgyűjtést és egyes szakaszokon terepbejárást is végeztünk.

**2.1. Adattári, szakirodalmi, térképészeti adatgyűjtés**

A Győri-medencében, elsőként a Mosoni-sík kistájon kezdődik a tervezett nyomvonal, mely magasártéri helyzetű hordalékkúpsíkság. Levél, Hegyeshalom és Mosonszolnok, települések itt találhatóak. A kistáj felszínét csak a vízfolyások medrei tagolják, ÉNy-ról DK felé jelentősen süllyed. ÉNy-on jelenkori folyóvízi iszap, a Lajta két oldalán folyóvízi kavics, attól D-re és DK-re iszapos-löszös üledéktakaró borítja. A táj nagyobb része a Mosoni-Duna vízgyűjtő területe.

Jánossomorján már a Hanság területén folytatódik a nyomvonal, mely a Duna és a Rába hordalékkúpja közé zárt, korlátozott lefolyású medence, ahol a holocénben mocsárvidék alakult ki, 10 m-t is meghaladó vastagságú tőzeg- és mocsári agyagrétegekkel. Felszínét jelenkori öntésagyag, -homok, -iszap, láptőzeg és szigetszerűen pleisztocén kavicsos homok építi fel. A kistáj fő vízfolyása a Hansági-főcsatorna, mely a D felől érkező Rábcába torkollik.

Bősárkány és Csorna területén a Csornai-sík kistájon halad a nyomvonal. A táj felszínalaktanilag

a Rába É-nak dőlő, megsüllyedt hordalékkúplejtője. A Rába – Rábca és a Marcal vízrendszeréhez tartozik.

Szilsárkány, Sopronnémeti, Szil, Magyarkeresztúr, Zsebeháza, Vadosfa, Beled és Csánig, valamint Répcelak a Kapuvári-sík kistájon fekszik. Túlnyomó része magasártéri helyzetű medencesíkság, D-ről É felé lejt. A terület a Rába É-nak lejtő, megsüllyedt, jelenkori folyóvízi üledékkel, főleg iszappal borított hordalékkúplejtője. Répcelak – Mihályi térségében jelentős a szén-dioxid gáz előfordulása. A táj a Répce – Rábca vízrendszeréhez tartozik.

Ezt követően a Nyugat-Magyarországi-peremvidéken halad a nyomvonal, a Sopron-Vasi-síkságon, elsőként az alacsony fekvésű, egységes tagolatlan tökéletes síkságon, a Rábai teraszos síkon, Nick, majd Ölbő és Csénye területén, melynek felszínalaktani egységét csak a kavicstakaróba vágódott Gyöngyös és a Sorok-patak sekély (2-3 m) völgyelése bontja meg. Barna jégkorszaki vályoggal és löszös üledékekkel borított felszínét ma feltöltődés alatt álló laposok, lassan szivárgó erek, fokok és elsorvadt holtágak jellemzik.

Vámoscsalád, Vasegerszeg és Hegyfalu területén a Répce-sík kistájon halad a nyomvonal. Az alföldi jellegű, alig tagolt felszínét változó vastagságú (5-15 m) hordalékkúp jellegű kavicstakarók, kavicsos jégkorszaki vályoggal fedett széles, lapos, erodált hátak, régi kavicsos völgyelések, a Répce elsorvadt medrei, holtágai jellemzik. A Répce vízgyűjtő területe.

Pósfa, Szeleste Bögöt, Porpác, Vép és Szombathely területén a Gyöngyös-sík kistájon vezet, mely alföldies jellegű, jelentéktelen szintkülönbségekkel, egyhangú, mikroformákban szegényes,.DK felé lejtősödő, alacsony felszínét jégkorszaki vályog, agyagos vályogos löszös üledék és lösz borítja. A beruházással is érintett D-i térségében a jégkorszaki vályog kivastagodik, s helyenként a kavicstakaró egybeolvad a Rába-bal parti kavicstakaró felszínével. A jórészt tökéletes síkság felszínalaktani jellegét a lefolyástalan vagy rossz lefolyású lapos mélyedések kusza hálózata, valamint a Gyöngyös elsorvadt holtmedrei teszik némileg változatossá. A régi Gyöngyös-medrek vízfolyásaikkal behálózták az egész síkságot. Barna jégkorszaki vályoggal és löszös üledékkel borított felszínét ma feltöltődés alatt álló laposok, lassan szivárgó erek és elsorvadt holtágak jellemzik.[[1]](#footnote-1)

A közhiteles lelőhely-nyilvántartás, a szakirodalmi és térképészeti kutatások során a tervezés által

érintett területen és 250 m-es övezetében Győr-Moson-Sopron vármegyéből **38**, Vas vármegyéből pedig **57**, vagyis összesen **95** nyilvántartott régészeti lelőhelyre utaló adatot gyűjtöttünk.

Az azonosított, illetve vizsgált régészeti lelőhelyek ismert kiterjedését az átnézeti és 1-13. sz. térképmellékleteken ábrázoltuk, a térinformatikai állományok a digitális melléklet *„Terinformatika”* mappájában érhetők el.

**2.2. Régészeti terepbejárás**

Terepbejárással az örökségi szempontból kockázatot képviselő területeket próbáltuk vizsgálni. Ezen helyszínek felszíni kutatásait 2024. július 7-14 között végeztük el. Az évszakból adódó fedettség (álló gabona, kukorica, lucerna, szója, illetve gabonatarló) miatt azonban csak kevés szakaszon lehetett terepbejárást végezni.

Ölbő területén a tervezett ívkorrekciót tekintettük meg, a 80341 azon. sz. régészeti lelőhelytől É-ra eső szakaszokat. azonban a területet magas és sűrű gabona fedte hosszasan elnyúlva, így nem lehetett terepet járni. Ezért a vasút túloldalán egy kevésbé sűrűn vetett, álló kukoricával borított parcellát vizsgáltunk meg, itt régészeti leletanyagot nem találtunk.

Szelestén szintén az ívkorrekciót kíséreltük meg kutatni, a sűrű szójavetés miatt itt sem jártunk sikerrel.

Jánossomorján, Hanságligettől É-ra az 57455 azon. sz. régészeti lelőhelyet vizsgáltuk, mivel ennek vasút közeli, K-i felén római kori épület ismert. A vasút két oldalán azonban magas és sűrű kukoricavetés állt, így csak a sínektől K-re, egy kisebb szakasz ritkás vegetációban tudtunk kutatni, ahol bronzkori, római kori és Árpád-kori kerámiatöredékeket gyűjtöttünk, tehát a lelőhely még erre a területre is kiterjed, illetve több régészeti korszakot találtunk a korábban ismertek mellett. A fedettség ellenére a vasút környezetét meg lehetett úgy vizsgálni, hogy kizárhassuk az épített örökségi elem érintettségét. A sínek szélesen és mélyen bevágott domboldalban haladnak, ha érintett is történeti korú, épített jelenséget, az a vasút építésekor elpusztulhatott.

Mosonszolnok és Hegyeshalom területén a római út (53998 azon. sz. lelőhely) tágabb környezetét vizsgáltuk, mivel régészeti lelőhely itt eddig csak kevés volt ismert, azonban itt is csupán a már boronált parcellákat tudtuk érdemben kutatni, régészeti leletanyagot viszont az út közvetlen környezetében sem találtunk.

A vizsgált területet és az azonosított régészeti lelőhely ismert kiterjedését az átnézeti és 1-13. sz. térképmellékleteken ábrázoltuk.

3. Örökségvédelmi kockázatelemzés

3.1. A változtatási szándékok ismertetése

A projekt során az RFC 11 Borostyán vasúti korridor Hegyeshalom-Csorna-Porpác-Szombathely-Zalaszentiván szakaszának fejlesztését tervezik. Jelen dokumentáció a 16 sz. vasút Hegyeshalom (kiz) – Szombathely (bez) (875+53 – 974+00 hm sz.) közötti szakaszáttartalmazza. Több helyszínen tervezett ívkorrekció, valamint egyes vasútállomások fejlesztése.

Jelen fázisban egyéb műszaki adatok (mélység, technológia stb.) még nem állnak rendelkezésre.

**3.2. Régészeti örökségvédelmi kockázatok, lehetséges hatáscsökkentés**

A beruházás megvalósítása során jelentkező régészeti örökségvédelmi kockázatokat négy kategóriába sorolhatjuk:

**1. Kizáró kockázat/ok: pl.: jelentős védendő objektum azonosítható egyértelműen, amely kizárja ott az építkezést.**

Olyan, földrajzilag pontosan körülhatárolható, biztosan helyben megtartandó örökségi elemek, amelyeket a földmunkákkal el kell kerül ni.

***Védetté nyilvánított régészeti lelőhelyek***

2001. évi LXIV. törvény (Kötv.) 7. § 45. „Védetté nyilvánított régészeti lelőhely: miniszteri döntéssel, határozattal vagy e törvény alapján miniszteri rendelettel védetté nyilvánított kiemelkedő történeti és kulturális jelentőségű, nyilvántartott régészeti lelőhely.”

A Kötv. 13. §

„(1) A védetté nyilvánított régészeti lelőhelyeken nem lehet olyan tevékenységet folytatni, amely a lelőhelynek akár részleges állapotromlását eredményezheti.

(2) A védetté nyilvánított régészeti lelőhelyhez védőövezetet lehet kijelölni.

(3) A védetté nyilvánított régészeti lelőhelyeket kiemelten vagy fokozottan védett régészeti lelőhely kategóriába kell sorolni.

(4) Kiemelten védett az a lelőhely, mely kivételes tudományos jelentőséggel, és nemzetközi vagy országos szempontból kiemelkedő fontossággal bír. Fokozottan védett az a régészeti lelőhely, melynek tudományos jelentősége megállapítható, és egy nagyobb tájegységre nézve kiemelkedő fontossággal bír.”

***Eredeti összefüggéseiben megmaradt, helyben és fizikai állapotromlás nélkül megőrzendő régészeti emlékek:***

Korm. R. 21. § (3) „A földmunkával járó beruházással el kell kerülni

*c)* az eredeti összefüggéseiben megmaradt, helyben és fizikai állapotromlás nélkül megőrzendő régészeti emléket”.

***Tájképi jelentőségű régészeti lelőhelyek***

Korm. R. 2. § 11. „tájképi jelentőségű régészeti lelőhely: olyan régészeti lelőhely, amely megjelenésével környezetének meghatározó tájképi eleme (így különösen erőd, erődítés, vár, templom maradványai, földvár, halomsír, kunhalom, a domborzatból kiemelkedő, többszörösen rétegzett tell-település).

***„Ex lege” védett régészeti emlékek***

A természet védelméről szóló 1996. évi LIII. törvény 23. § (2) bekezdés: „E törvény erejénél fogva védelem alatt áll valamennyi forrás, láp, barlang, víznyelő, szikes tó, kunhalom, földvár. Az e bekezdés alapján védett természeti területek országos jelentőségűnek [24. § (1) bekezdés] minősülnek.”

1996. évi LIII. törvény 23. § (3):

„f) a kunhalom olyan kultúrtörténeti, kulturális örökségi, tájképi, illetve élővilág védelmi szempontból jelentős domború földmű, amely kimagasodó jellegével meghatározó eleme lehet a tájnak;

g) a földvár olyan védelmi céllal létesített vonalas vagy zárt alakzatú földmű, amely azonosíthatóan fennmaradt domborzati elemként történeti, kulturális örökségi, felszínalaktani, illetve tájképi értéket képvisel.”

1996. évi LIII. törvény 31. §: „Tilos a védett természeti terület állapotát (állagát) és jellegét a természetvédelmi célokkal ellentétesen megváltoztatni.”

**Hatáscsökkentő javaslat:** ***elkerülés***

**2. Magas kockázat: lehetséges olyan örökségvédelmi érték, amelynek feltárása jelentős költségigénnyel, időbeli csúszásokkal jár, vagy akár kizáró okká formálódhat a feltárásokat követően.**

***Olyan örökségi elemek, amelyek feltárást követően kizáró okká formálódhatnak:***

Olyan (egyedileg vagy ex lege védett) lelőhelyek, amelyeken előkerülhetnek helyben megtartandó örökségi elemek, de állapotuk ismeretlen. Védetté nyilvánításuk csak a feltárás alapján kezdeményezhető.

***Jelentős költség- és időigénnyel járó feltárások:***

Templom körüli temetők, többrétegű lelőhelyek

**Hatáscsökkentő javaslat:** ***elkerülés***

**3. Közepes: örökségvédelmi érték lehetséges, de nem valószínű, hogy feltárása jelentős költséget/időt emésztene fel, vagy kizáró okká fajulhat.**

Egy- vagy kétrétegű, intenzív, közepesen intenzív régészeti lelőhelyek, amelyek megelőző feltárásának módszere a Kötv. 22. § (3) bekezdés c) és d) pontja alapján teljes felületű feltárás.

**Hatáscsökkentő javaslat:** ***megelőző feltárás, amelynek módszere teljes felületű feltárás***

**4. Alacsony: örökségvédelmi érték nincs, vagy nem okozhat számottevő fennakadást a projektben.**

Egyrétegű, alacsony intenzitású (szórványos) lelőhelyek, amelyek megelőző feltárásának módszere a Kötv. 22. § (3) bekezdés a) pontja alapján régészeti megfigyelés.

**Hatáscsökkentő javaslat:** ***megelőző feltárás, amelynek módszere régészeti megfigyelés***

***Összegezve:***

|  |  |  |
| --- | --- | --- |
| **Kockázat** | **Hatás** | **Kockázatkezelés / hatáscsökkentés** |
| **1** | Veszélyezteti a beruházás megvalósulását | Elkerülés |
| **2** | Veszélyeztetheti a beruházás megvalósulását, illetve nagy költség- és időigény | Elkerülés |
| **3** | Nem veszélyezteti a beruházás megvalósulást, de költség- és időigénye van | Megelőző feltárás: teljes felületű feltárás |
| **4** | Minimális költség- és időigénye van | Megelőző feltárás: régészeti megfigyelés |

**3.3. A beruházás 250 méter széles övezetében azonosított régészeti lelőhelyek**

| **Régészeti lelőhely neve** | **Nyilvántartási azonosítója** | **Azonosítás alapja** | **Lelőhely jellege** | **Lelőhely kora** | **Érintettség** | **Kockázati kategória** |
| --- | --- | --- | --- | --- | --- | --- |
| *Hegyeshalom – Újtelep* | *52802* | *ásatás* | *zsugorí-tott sír* | *kora bronzkor (Gáta-k.)* | *pufferzónában* | 4 |
| ***Hegyeshalom – Kavicsbánya*** | ***52871*** | ***terepbejárás*** | ***telep*** | ***római kor*** | ***érintett*** | 3 |
| ***Levél – Római út*** | ***53998*** | ***terepbejárás*** | ***út*** | ***római kor*** | ***50 m-es pufferzónában*** | 4 |
| *Mosonszolnok – Községi-legelő II.* | *57650* | *adattári dokumentáció* | *telep* | *római kor* | *pufferzónában* | 4 |
| *Mosonszolnok – Közép-dűlő* | *57651* | *adattári dokumentáció* | *telep* | *római kor* | *pufferzónában* | 4 |
| ***Mosonszolnok – Papszántók*** | ***28513*** | ***helyszíni szemle, terepbejárás*** | ***falu***  ***telep*** | ***Árpád-kor***  ***kelta, kora római kor*** | ***50 m-es pufferzónában*** | 4 |
| ***Jánossomorja – Háromholdasok*** | ***57344*** | ***adattári dokumentáció*** | ***telep*** | ***késő vaskor (kelta),római kor*** | ***50 m-es pufferzónában*** | 4 |
| *Jánossomorja – Háromholdasok II.* | *57345* | *adattári dokumentáció* | *telep* | *római kor* | *pufferzónában* | 4 |
| ***Jánossomorja – Sechsjoch-dűlő, kavicsbánya*** | ***57359*** | ***ásatás*** | ***temető*** | ***avar*** | ***érintett*** | 3 |
| *Jánossomorja – Háromholdasok IV.* | *57347* | *adatgyűjtés* | *telep* | *római kor* | *pufferzónában* | 4 |
| *Jánossomorja – Szélerőműpark* | *67443* | *régészeti megfigyelés* | *telep* | *őskor, Árpád-kor* | *pufferzónában* | 4 |
| *Jánossomorja – Hársfa utcától nyugatra\** | *102306* | *helyszíni szemle* | *telep* | *őskor, Árpád-kor, középkor* | *pufferzónában* | 4 |
| *Jánossomorja – Vágóhídi-dűlő* | *57400* | *adattári dokumentáció* | *telep* | *bronzkor, kelta, római kor, középkor* | *pufferzónában* | 4 |
| ***Jánossomorja – Vágóhídi-dűlő II.*** | ***57407*** | ***adattári dokumentáció*** | ***telep*** | ***kelta, római kor*** | ***érintett*** | 3 |
| ***Jánossomorja – Tobi-Ligeti-dűlő*** | ***57430*** | ***adattári dokumentáció*** | ***telep*** | ***bronzkor, kelta*** | ***50 m-es pufferzónában*** | 4 |
| *Jánossomorja – Gazdák Új Szegése* | *57434* | *adattári dokumentáció* | *telep* | *bronzkor, kelta* | *pufferzónában* | 4 |
| *Jánossomorja – Gazdák Új Szegése II.* | *57435* | *adattári dokumentáció* | *telep* | *bronzkor, kelta* | *pufferzónában* | 4 |
| *Jánossomorja* ***– Hanságliget, Tizenegyes*** | ***57455*** | ***terepbejárás*** | ***épület***  ***telep*** | ***római kor***  ***bronzkor, kelta, római kor, Árpád-kor*** | ***érintett*** | 3 |
| ***Bősárkány – Töltés előtt*** | ***73837*** | ***helyszíni szemle*** | ***telep*** | ***őskor, Árpád-kor*** | ***50 m-es pufferzónában*** | 4 |
| *Bősárkány – Csatári felőli barázdás* | *31199* | *terepbejárás* | *bizony-talan* | *őskor, kelta* | *pufferzónában* | 4 |
| *Bősárkány – Csatári felőli barázdás II.* | *78549* | *helyszíni szemle* | *telep* | *őskor, Árpád-kor* | *pufferzónában* | 4 |
| ***Csorna – Eperjes-domb*** | ***38852*** | ***ásatás*** | ***temető***  ***telep*** | ***kora Árpád-kor***  ***kelta*** | ***50 m-es pufferzónában*** | 4 |
| ***Csorna – Öregkúti-dűlő II.*** | ***84645*** | ***régészeti megfigyelés, ásatás*** | ***telep*** | ***őskor, avar kor, Árpád-kor*** | ***érintett*** | 3 |
| ***Csorna – Barbacsi út*** | ***1658*** | ***terepbejárás, helyszíni szemle, régészeti megfigyelés*** | ***telep*** | ***DVK, Baden-k., késő bronzkor, kelta, római kor, kora újkor*** | ***50 m-es pufferzónában*** | 4 |
| *Csorna – Öregkúti-dűlő* | *67325* | *helyszíni szemle* | *telep* | *középkor, kora újkor* | *pufferzónában* | 4 |
| *Csorna – Csapásföld* | *1657* | *terepbejárás, ásatás* | *telep* | *őskor, Árpád-kor, késő középkor* | *pufferzónában* | 4 |
| ***Csorna – Mocsári-dűlő*** | ***1798*** | ***ásatás, terepbejárás, régészeti megfigyelés*** | ***telep*** | ***avar kor*** | ***50 m-es pufferzónában*** | 4 |
| *Csorna – Vasúttól nyugatra* | *1662* | *terepbejárás, régészeti megfigyelés* | *telep* | *Árpád-kor* | *pufferzónában* | 4 |
| ***Csorna – Eger-Hát-Szeg*** | ***86785*** | ***terepbejárás, ásatás, régészeti megfigyelés*** | ***telep*** | ***középkor*** | ***50 m-es pufferzónában*** | 4 |
| *Csorna – 117,7MP* | *39033* | *helyszíni szemle* | *temető* | *avar kor* | *pufferzónában* | 4 |
| *Csorna – Éger-hát-szeg, Hőgyész* | *77365* | *terepbejárás, helyszíni szemle, régészeti megfigyelés* | *telep* | *kelta, római kor, Árpád-kor, középkor* | *pufferzónában* | 4 |
| ***Sopronnémeti – Felső-Morgó*** | ***71965*** | ***terepbejárás, ásatás*** | ***telep*** | ***őskor, kelta, Árpád-kor, középkor*** | ***50 m-es pufferzónában*** | 4 |
| ***Sopronnémeti – Bodzás összevont lelőhely*** | ***71959*** | ***terepbejárás, próbafeltárás, ásatás, régészeti megfigyelés*** | ***telep***  ***temető*** | ***késő eolitikum, rézkor, bronzkor, kelta, avar, középkor, újkor, római kor,***  ***Árpád-kor*** | ***50 m-es pufferzónában*** | 4 |
| ***Zsebeháza – Földszeri-dűlő*** | ***83749*** | ***terepbejárás, régészeti megfigyelés*** | ***telep***  ***temető*** | ***késő neolitikum***  ***kora rézkor, bronzkor, Árpád-kor, középkor***  ***honfoglalás kor*** | ***érintett*** | 3 |
| *Magyarkeresztúr – Zsebeházi határra-dűlő* | *83747* | *terepbejárás, ásatás* | *telep* | *rézkor, késő bronzkor, Árpád-kor* | *pufferzónában* | 4 |
| *Magyarkeresztúr – Vasút mellett* | *53290* | *terepbejárás, ásatás* | *telep* | *rézkor, késő bronzkor* | *pufferzónában* | 4 |
| *Beled – Alsó kertalja II.* | *77125* | *terepbejárás* | *telep* | *őskor,középkor, kora újkor* | *pufferzónában* | 4 |
| ***Beled – Vízműtől ÉNy-ra*** | ***77127*** | ***terepbejárás*** | ***telep*** | ***őskor, kora Árpád-kor*** | ***50 m-es pufferzónában*** | 4 |
| *Beled – Alsó kertalja* | *45918* | *terepbejárás* | *telep* | *középkor* | *pufferzónában* | 4 |
| *Répcelak – Galagonyás* | *30761* | *ásatás, terepbejárás, régészeti megfigyelés* | *telep*  *szórvány* | *késő bronzkor, római kor Árpád-kor*  *kora bronzkor, kelta* | *pufferzónában* | 4 |
| *Vámoscsalád – Alsó Kenderszer* | *43403* | *terepbejárás, régészeti megfigyelés* | *telep* | *őskor, Árpád-kor. késő középkor* | *pufferzónában* | 4 |
| *Vasegerszeg – Kemény-tábla II/Hermina-tábla I.* | *51049* | *terepbejárás, ásatás* | *telep* | *őskor, római kor, középkor* | *pufferzónában* | 4 |
| ***Vasegerszeg –Hermina-tábla III.*** | ***51052*** | ***terepbejárás, ásatás, próbafeltárás*** | ***telep*** | ***balatoni cs., kora bronzkor, kora vaskor, római kor, népvándorlás kor, késő középkor*** | ***50 m-es pufferzónában*** | 4 |
| *Hegyfalu – 84-86-os utak kereszteződése* | *35764* | *helyszíni szemle,**ásatás, terepbejárás, próbafeltárás, régészeti megfigyelés* | *telep*  *urnasír* | *urnamezős k., Árpád-kor, középkor*  *kora vaskor* | *pufferzónában* | 4 |
| *Hegyfalu – OMV benzinkút csomóponttól ÉNy-ra lévő táblarész* | *48993* | *terepbejárás, régészeti megfigyelés* | *telep*  *temető* | *kottafejes k. k., rézkor, bronzkor, Árpád-kor, középkor*  *késő bronzkor* | *pufferzónában* | 4 |
| *Hegyfalu – Két út közi-dűlő III.* | *54510* | *terepbejárás, próbafeltárás, ásatás, régészeti megfigyelés* | *telep*  *temető*  *szórvány* | *őskor, Árpád-kor, késő középkor*  *késő bronzkor, kora vaskor*  *római kor* | *pufferzónában* | 4 |
| *Hegyfalu – Két út közti dűlő V.* | *54512* | *terepbejárás* | *telep* | *középkor* | *pufferzónában* | 4 |
| *Hegyfalu – Két út közi dűlő VI.* | *54513* | *terepbejárás, ásatás* | *telep*  *szórvány* | *őskor*  *középkor* | *pufferzónában* | 4 |
| *Hegyfalu – Két út közi dűlő VII.* | *54514* | *terepbejárás, ásatás* | *szórvány* | *ismeretlen kor* | *pufferzónában* | 4 |
| *Hegyfalu – Kapusi-úti-dűlő II.* | *67177* | *terepbejárás* | *telep* | *neolitikum, kora bronzkor, római kor, késő középkor* | *pufferzónában* | 4 |
| ***Hegyfalu – Jókai utca*** | ***94051*** | ***adatgyűjtés*** | ***temető*** | ***római kor*** | ***50 m-es pufferzónában*** | 4 |
| ***Hegyfalu – Tópart*** | ***94055*** | ***terepbejárás, régészeti megfigyelés*** | ***telep*** | ***bronzkor, római kor*** | ***érintett*** | 3 |
| ***Hegyfalu – Halomszer*** | ***94057*** | ***terepbejárás*** | ***telep*** | ***Árpád-kor*** | ***érintett*** | 3 |
| *Hegyfalu – Fekete-éri-dűlő II.* | *94059* | *terepbejárás* | *telep* | *őskor, Árpád-kor, kora újkor* | *pufferzónában* | 4 |
| ***Hegyfalu*** *– Fekete-Éri-dűlő* | *77311* | *terepbejárás* | *telep* | *őskor, római kori kelta, Árpád-kor* | *pufferzónában* | 4 |
| *Hegyfalu – Pap-tag* | *94061* | *terepbejárás* | *telep* | *őskor, középkor* | *pufferzónában* | 4 |
| *Répceszentgyörgy – Vizkuti-dűlő II.* | *29933* | *terepbejárás* | *telep*  *épület, fürdő* | *DVK, rézkor, vaskor*  *római kor* | *pufferzónában* | 4 |
| *Pósfa – Mogyorós* | *29955* | *terepbejárás* | *telep*  *épület*  *szórvány* | *kelta,Árpád-kor*  *római kor*  *rézkor, kelta* | *pufferzónában* | 4 |
| *Pósfa – 86. főút mellett* | *94063* | *terepbejárás* | *telep* | *Árpád-kor* | *pufferzónában* | 4 |
| ***Pósfa – Tsz-major*** | ***94065*** | ***terepbejárás*** | ***telep*** | ***Árpád-kor*** | ***50 m-es pufferzónában*** | 4 |
| *Pósfa – Sportpálya* | *94071* | *terepbejárás* | *telep* | *őskor,római kor* | *pufferzónában* | 4 |
| ***Pósfa – Vasút mellett*** | ***94073*** | ***terepbejárás*** | ***telep*** | ***őskor, Árpád-kor, késő középkor*** | ***50 m-es pufferzónában*** | 4 |
| ***Szeleste – Vasút mellett*** | ***67187*** | ***terepbejárás, próbafeltárás, ásatás*** | ***telep***  ***temető (nyújtott)*** | ***rézkor***  ***kora népvándorlás kor*** | ***érintett*** | 3 |
| ***Pósfa – Vasút mellett/Almás-alja II.*** | ***42629*** | ***terepbejárás, próbafeltárás, ásatás*** | ***telep***  ***temető*** | ***neolitikum, rézkor, kelta, bronzkor,római kor, Karoling-kor, Árpád-kor, középkor***  ***népvándorlás kor*** | ***érintett*** | 3 |
| ***Szeleste – Sós-dűlő I.*** | ***67189*** | ***terepbejárás*** | ***telep*** | ***urnamezős k., római kor, késő középkor*** | ***érintett*** | 3 |
| *Szeleste – Sós-dűlő II.* | *67203* | *terepbejárás, ásatás* | *telep* | *neolitikum, rézkor, urnamezős k., római kor, késő Árpád-kor, késő középkor* | *pufferzónában* | 4 |
| ***Szeleste – Nagyrét*** | ***94083*** | ***terepbejárás*** | ***telep*** | ***bronzkor, középkor*** | ***érintett*** | 3 |
| ***Ölbő – Nagyrét*** | ***30006*** | ***terepbejárás*** | ***telep*** | ***őskor, római kor, középkor*** | ***50 m-es pufferzónában*** | 4 |
| *Szeleste – Kertvégi szántók II.* | *63892* | *terepbejárás, próbafeltárás* | *telep* | *DVK, középkor, kora újkor* | *pufferzónában* | 4 |
| *Ölbő – Gázfogadótól Ny-ra* | *53262* | *terepbejárás* | *telep* | *késő vaskor (kelta)* | *pufferzónában* | 4 |
| *Ölbő – Kis-sziget* | *53263* | *terepbejárás* | *telep* | *DVK, urnamezős k.* | *pufferzónában* | 4 |
| *Ölbő – Lőrinc majori települések (összevont)* | *69277* | *helyszíni szemle, ásatás, terepbejárás* | *telep*  *éremlelet* | *római kor, középkor*  *népvándorlás kor* | *pufferzónában* | 4 |
| ***Ölbő – Nyíres-Alja-dűlő*** | ***80341*** | ***terepbejárás*** | ***telep*** | ***neolitikum?*** | ***érintett*** | 3 |
| ***Porpác – Darázsporpác Dél*** | ***65984*** | ***terepbejárás*** | ***villa***  ***telep*** | ***római kor***  ***őskor*** | ***50 m-es pufferzónában*** | 4 |
| *Vép – Csekharaszti-dűlő* | *99623* | *terepbejárás* | *telep* | *késő középkor, kora újkor* | *pufferzónában* | 4 |
| *Vép – Mándli-kereszt* | *99621* | *terepbejárás* | *telep* | *középkor* | *pufferzónában* | 4 |
| ***Vép – Felső kert*** | ***43102*** | ***terepbejárás*** | ***telep*** | ***őskor, római kor*** | ***50 m-es pufferzónában*** | 4 |
| ***Vép – Mejc földek*** | ***43104*** | ***terepbejárás, ásatás, régészeti megfigyelés és bontómunka*** | ***telep***  ***út***  ***temető*** | ***rézkor, bronzkor, római kor, középkor***  ***római kor***  ***római kor, avar, Árpád-kor*** | ***50 m-es pufferzónában*** | 4 |
| *Vép – Fölső-kert-Vasút utca II.* | ***51135*** | *helyszíni szemle, ásatás, régészeti megfigyelés* | *telep*  *temető* | *urnamezős k., kelta, késő római kor, középkor*  *római kor* | *pufferzónában* | 4 |
| *Vép – Fölső-kert-Vasút utca* | *51134* | *helyszíni szemle, ásatás, régészeti megfigyelés* | *telep*  *temető* | *kora bronzkor, Árpád-kor, középkor, újkor*  *őskor, római kor, középkor* | *pufferzónában* | 4 |
| ***Vép – Csikós-kert*** | ***68665*** | ***adattári dokumentáció*** | ***telep*** | ***őskor, római kor, Árpád-kor népvándorlás kor, középkor*** | ***50 m-es pufferzónában*** | 4 |
| *Vép – Mejc-földek 2.* | *99631* | *terepbejárás* | *telep* | *bronzkor, középkor* | *pufferzónában* | 4 |
| ***Vép – Belső-Zanati-dűlő*** | ***68653*** | ***terepbejárás*** | ***telep*** | ***őskor, római kor, középkor, kora újkor*** | ***érintett*** | 3 |
| ***Vép – Római út (Savaria-Bassiana-Arrabona)*** | ***68691*** | ***adattári dokumentáció*** | ***út*** | ***római kor*** | ***érintett*** | 3 |
| *Vép – Belső-Zanati-dűlő II.* | *54193* | *helyszíni szemle, terepbejárás* | *telep* | *őskor, római kor, középkor, kora újkor* | *pufferzónában* | 4 |
| *Vép – Külső-Zanati-dűlő I.* | *54195* | *helyszíni szemle* | *telep* | *őskor, római kor, középkor, kora újkor* | *pufferzónában* | 4 |
| *Szombathely – Alsó lapos alma* | *101487* | *terepbejárás* | *telep* | *római kor, késő középkor* | *pufferzónában* | 4 |
| ***Szombathely – Zanat Ny-i határa*** | ***68025*** | ***régészeti megfigyelés*** | ***telep*** | ***római kor*** | ***érintett*** | 3 |
| ***Szombathely – Bogáca-patak környéke*** | ***68069*** | ***terepbejárás, geofizikai mérés, próbafeltárás, ásatás, régészeti megfigyelés*** | ***telep*** | ***neolitikum, rézkor, vaskor,***  ***bronzkor, római kor, Árpád-kor, késő középkor, kora újkor*** | ***érintett*** | 3 |
| *Szombathely – Ipari út (Fachmarkt)* | *51026* | *ásatás, régészeti megfigyelés* | *telep* | *kora rézkor (balatoni cs.)* | *pufferzónában* | 4 |
| ***Szombathely – Kiserdőúti-dűlő*** | ***89595*** | ***terepbejárás, geofizikai mérés, próbafeltárás*** | ***telep*** | ***őskor, római kor, középkor*** | ***50 m-es pufferzónában*** | 4 |
| ***Szombathely – Savaria K-i temetője*** | ***67957*** | ***ásatás, helyszíni szemle, régészeti megfigyelés*** | ***templom***  ***temető***  ***út***  ***telep*** | ***Karoling-kor, Árpád-kor***  ***római kor, késő avar, honfoglalás kor, Árpád-kor***  ***római kor***  ***rézkor*** | ***érintett*** | 3 |
| ***Szombathely – Szent Márton plébániatemplom*** | ***21424*** | ***helyszíni szemle, ásatás, régészeti megfigyelés*** | ***fal***  ***templom***  ***temető*** | ***Karoling-kor***  ***késő Árpád-kor (13. sz.)***  ***római kor,***  ***Karoling-kor,***  ***késő Árpád-kor (13. sz.)*** | ***50 m-es pufferzónában*** | 4 |
| ***Szombathely – Family Center és Sági út*** | ***43859*** | ***régészeti megfigyelés*** | ***út*** | ***római kor*** | ***érintett*** | 3 |
| ***Szombathely – Arrabona (Kelet) felé vezető út*** | ***68029*** | ***régészeti megfigyelés*** | ***út*** | ***római kor*** | ***érintett*** | 3 |
| ***Szombathely – Hétvégi kertek*** | ***86609*** | ***terepbejárás,***  ***régészeti megfigyelés*** | ***telep*** | ***római kor***  ***Árpád-kor, középkor*** | ***érintett*** | 3 |

\* A közhiteles-nyilvántartásba újonnan felvitt régészeti lelőhely, térinformatikai állományával még nem rendelkezünk!

***Összegzés***

A jelenlegi ismereteink alapján a tervezési területen nem ismerünk olyan helyben megtartandó örökségi elemeket, amelyeket a Korm. R. 21. § (3) bekezdés alapján a földmunkával el kell kerülni, illetve az örökségvédelmi kockázata alapján az 1. kategóriába sorolhatunk.

A jelenlegi ismereteink alapján az érintett nyilvántartott régészeti lelőhelyek a feltárható – 3-as és 4-es – kategóriába tartoznak, azonban hangsúlyoznunk kell, hogy ezek többségén terepi vizsgálatokat még nem végeztünk, így fennáll a lehetősége, hogy a későbbiek folyamán a lelőhelyeknek olyan tulajdonságai válnak ismertté, melyek megváltoztatják kockázati besorolásukat.

Régészeti feltárások eddig nagyrészt a már meglévő M85 és M86 autóutak szakaszaihoz, illetve kisebb szélességű szennyvízvezetékek, kerékpárutak vizsgálatához kapcsolódnak. Ebből kifolyólag a lelőhelyek kiterjedéséről, jellegéről és intenzitásáról kevésbé pontosak az információink. Az újabb kutatások a lelőhelyek határainak növekedését, valamint az érintett régészeti korszakok számának bővülését mutatják, ahogy azt a jelen dokumentáció készítése során vizsgált 57455 azon. sz. lelőhely esetében is megfigyelhetjük.

Mindezek mellett vannak lelőhelymentes szakaszok a viszonylag jól bejártnak nevezhető települések területén is. Jelentős kockázati tényezőt jelentenek a régészeti korú temetők is, mivel felszíni vizsgálattal csak nehezen lehet azonosítani őket, viszont feltárásuk idő és költségigényes.

Összességében megállapítható, hogy még a tervezési fázis végleges lezárása előtt további régészeti kutatásokra (terepbejárásra, továbbá műszeres lelőhelyfelmérésre és próbafeltárásokra) van szükség a tervezési helyszíneken az örökségvédelmi kockázatok csökkentése érdekében. Ily módon kisebb korrekciókkal, területmódosításokkal csökkenthető a beruházás idő- és költségvonzata.

Budapest, 2025. augusztus 21.

**

*Koller Melinda*

*régész*

**TÉRKÉPMELLÉKLETEK**

1. Magyarország kistájainak katasztere I. Szerk.: Marosi S. – Somogyi S. Budapest, 1990. [↑](#footnote-ref-1)